*A határozati javaslatok elfogadásához*

***egyszerű*** többség *szükséges,*

***az előterjesztés nyilvános ülésen tárgyalható.***

*16. számú előterjesztés*

Bátaszék Város Önkormányzata Képviselő-testületének 2024. január 31-én,

15.30 órakor megtartandó ülésére

*Főépítészi feladat ellátására vonatkozó megbízási szerződés módosításának jóváhagyása*

|  |
| --- |
| **Előterjesztő:** Dr. Bozsolik Róbert polgármester**Készítette:** Bozsolik Zoltán városüzemeltetési mb. irodavezető**Törvényességi ellenőrzést végezte**: Dr. Firle-Paksi Anna aljegyző **Tárgyalja:**PG Bizottság: 2024.01.30. |

**Tisztelt Képviselő-testület!**

Az épített környezet alakításáról és védelméről szóló 1997. évi LCCXIII. törvény (továbbiakban: Étv.) 6/A. § (3) bekezdése alapján a települési önkormányzat (fővárosban a fővárosi és a kerületi önkormányzat) az építésügyi feladatát a helyi rendeletei megalkotásával és a kapcsolódó sajátos jogintézményekkel, továbbá a települési (fővárosban a fővárosi és a kerületi), a térségi vagy a vármegyei – a főépítészi tevékenységről szóló kormányrendeletben foglaltak szerinti – önkormányzati főépítész közreműködésével látja el.

Az érintett főépítész hivatott biztosítani a településrendezési eszközök módosítása során az eljárásjogi szabályok megtartását. A főépítész alkalmazása az Étv. rendelkezése alapján rendeletalkotási folyamathoz szükséges eljárási szabálynak minősül, amelynek sérelme a megalkotni kívánt rendelet közjogi érvénytelenségét eredményezi.

A fentiekben leírtak szerint jogszabálysértők a települési főépítész alkalmazása nélkül megalkotott településrendezési eszközök. Ezt a kormányhivatal folyamatosan ellenőrzi, mind az egyeztetési eljárás során, mind pedig a jóváhagyást követően.

A településkép védelméről szóló 21/2017. (XII. 29.) önkormányzati rendelet az V. fejezetében a szakmai konzultációról rendelkezik. A szakmai konzultáció folyamatába szükséges bevonni az Önkormányzati Főépítészt.

A főépítész tevékenységről szóló 190/2009.(IX.15.) Korm. rendelet (a továbbiakban: Korm. rend.) 10. § szerint

* A települési főépítész látja el a települési önkormányzat településszerkezeti tervének, helyi építési szabályzatának, települési arculati kézikönyvének és településképi rendeletének elkészítésével, felülvizsgálatával összefüggő következő feladatokat:

a) döntésre előkészíti a rendezés alá vonandó területre vonatkozó javaslatot, a tervezési megbízás feltételeit és követelményeit,

b) elkészíti az előzetes tájékoztatást az érdekelt államigazgatási szervek, az érintett állampolgárok, szervezetek, érdek-képviseleti szervek, valamint a szomszédos és az érintett egyéb települések önkormányzati szervei részére a rendezés, a településkép-védelem helyéről, céljáról, várható eredményéről,

c) a településrendezési terv készítése során folyamatosan együttműködik a tervezőkkel és képviseli az önkormányzat érdekeit,

d) szervezi és irányítja a településrendezési terv véleményezési eljárásait, ezek során biztosítja a településrendezési terv készítésének nyilvánosságát,

e) a véleményezési eljárás befejezését követően a beérkezett észrevételek figyelembevételével döntésre előkészíti a településrendezési tervet,

f) gondoskodik a megállapítás során hozott változtatások átvezetéséről, illetőleg szükség szerint az újbóli véleményeztetés lefolytatásáról,

g) nyilvántartást vezet a település, illetve a térség területére készült településrendezési tervekről, valamint – amennyiben az információtechnológiai feltételei biztosítottak – gondoskodik a hatályos településrendezési terveknek az önkormányzat honlapján történő közzétételéről,

h) szakmai konzultáción vesz részt és tájékoztatást ad a hatályos településképi rendeletben foglaltakról,

i) előkészíti az önkormányzat településkép-védelemmel kapcsolatos szabályozását, figyelemmel kíséri annak érvényesülését és gondoskodik az azzal összefüggő nyilvántartás vezetéséről,

j) külön jogszabályban foglaltak szerint, illetékességi területét érintően vezeti a települési önkormányzat, illetve a települési önkormányzatok társulása által működtetett építészeti-műszaki tervtanácsot,

k) nyilvántartást vezet az építészet-műszaki tervtanácson tárgyalt tervdokumentációkról.

* A települési, a térségi főépítész részt vesz a településpolitikai, településüzemeltetési és az önkormányzatok ingatlanvagyon-gazdálkodási programjának elkészítésében és egyeztetésében, továbbá az ágazati koncepciók települést érintő részeinek összehangolásában és véleményezésében. Szakmai véleményével segíti az önkormányzatnak az előzőekkel kapcsolatos döntéseinek előkészítését, állásfoglalásainak kialakítását.

A településrendezési eszköz módosítása során a feladatok ellátását, a településképi rendeletben foglalt tevékenységeket a települési főépítész 2020. február 1. napjától határozatlan idejű megbízási jogviszonyban látja el.

A megbízási szerződés tartama alatt a főépítész köteles rendelkezésre állni, a kapcsolatot folyamatosan tartani. A főépítész szükség szerint, de maximum 2 alkalom/hónap, köteles megjelenni egyeztetésre a Bátaszéki Közös Önkormányzati Hivatalban. A főépítész köteles tájékoztatást adni a feladatok ellátása során kifejtett tevékenységéről, a képviselő testület, illetve a polgármester feladatkörébe tartozó főépítészi teendőket is érintő kérdésekről, illetve azok intézéséről.

A főépítész fent részletezett feladatai során hivatott biztosítani a településrendezési eszközök készítésével kapcsolatos eljárási és egyéb szabály betartását, valamint a településképi rendeletben foglalt szakmai állásfoglalás kiadását. Ezeknek a szabályoknak az alkalmazása összetett, magas szakmai tudást igényel.

Béres István okl. építész 2020. február 1-jétől 110.000 Ft/hónap megbízási díjjal végzi a szerződés szerinti feladatait. A hivatal bármikor fordulhat a főépítész úrhoz, szinte bármilyen építésügyet érintő kérdésre, minden alkalommal készséggel áll rendelkezésünkre, magas szakmai színvonalon segíti az önkormányzati feladatok ellátását.

A főépítész a megbízási díj felülvizsgálatra irányuló – jelen előterjesztés mellékletét képező -kérelemmel fordult önkormányzatunkhoz. Javasolja – az elmúlt 5 év gazdasági változásaira tekintettel - a megbízási díj 200.000 Ft/hónap összegre történő emelését.

2020. előtt is Béres István látta el a főépítészi feladatokat, megbízási díj emelése az elmúlt 5 évben nem történt.

Kérjük a T. Képviselő-testületet az előterjesztés megtárgyalására és az alábbi határozati javaslat elfogadására:

**H a t á r o z a t i j a v a s l a t :**

**települési főépítészi feladatokról ellátásáról szóló megbízási szerződés módosításának jóváhagyására**

Bátaszék Város Önkormányzatának Képviselő-testülete

1. *a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendeletben, a főépítészi tevékenységről szóló 190/2009. (IX. 15.) Korm. rendelet 10. §-ában, valamint* *az épített környezet alakításáról és védelméről szóló 1997. évi LXXVIII. törvény 6/A. § (3) bekezdésében* foglaltakra figyelemmel Béres István (kamarai nyilvántartási száma: É-02-0636) okleveles építésszel 2020. február 1. napján kötött – települési főépítészi feladatok ellátására vonatkozó - megbízási szerződés módosítását a határozat melléklete szerinti tartalommal jóváhagyja;
2. a főépítész megbízási díját 2024. február 1. napjától 200.000- Ft/hónap összegben állapítja meg, melyet biztosít az önkormányzat éves költségvetésében;
3. felhatalmazza a város polgármesterét, hogy a főépítésszel kötendő megbízási szerződés módosítását az önkormányzat nevében aláírja;
4. egyúttal a települési főépítészi feladatok ellátásáról szóló 13/2020. (I.29.) önkormányzati határozat b) pontját 2024. február 1. napjával hatályon kívül helyezi.

Határidő: 2024. február 15.

Felelős: dr. Firle-Paksi Anna aljegyző

 (a határozat megküldéséért) és

 dr. Bozsolik Róbert polgármester

 (a szerződés aláírásáért)

*Határozatról értesül:* Béres István főépítész

 Bátaszéki KÖH városüz. iroda

 Bátaszéki KÖH pénzügyi iroda

 irattár